Dauha 13. septembra (TASR) - Panarabská satelitná televízia al-Džazíra začala vyberať zamestnancov pre svoj anglicky hovoriaci kanál, ktorý bude vysielať správy a dokumentárne filmy.
Podľa manažéra projektu Nigela Parsonsa bude spravodajstvo zodpovedať medzinárodným štandardom. Cieľovou skupinou divákov sú záujemcovia na celom svete, nielen nearabsky hovoriaci moslimovia.
Al-Džazíra vznikla v roku 1996. Rozhovormi s izraelskými politikmi a vysielaním diskusií prelomila niektoré tabu platiace v arabskom svete. Hoci má al-Džazíra najväčšie pokrytie signálom na Blízkom východe, pohybuje sa v červených číslach.
Okrem anglického kanála, ktorý má začať vysielať koncom budúceho roka, sa plánuje aj spustenie kanála pre deti a kanála pre dokumentárne filmy. Čisto športová odnož al-Džazíry už vysiela niekoľko rokov.
Všetky tieto projekty stoja majiteľa al-Džazíry, ktorým je katarský emir, viac ako pôvodne plánovaných 20 miliónov dolárov ročne. Keďže emir zároveň kontroluje najväčšie zásoby zemného plynu na svete, nad nedostatkom peňazí si hlavu lámať nemusí.